FSMART เดินหน้าขยายตู้ “บุญเติม” หลัง Q2/59 กำไรพุ่ง
FSMART เดินหน้าขยายตู้ "บุญเติม"ตามแผนที่ 9 หมื่นตู้ทั่วประเทศ พร้อมตั้งเป้ายอดเติมเงินที่ 2.1 หมื่นลบ. หลัง Q2/59 รายได้-กำไรโตกว่า 40%
20 มี.ค. 2560

นายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า บริษัทยังคงตั้งเป้ายอดเติมเงินผ่าน “ตู้บุญเติม”ในปีนี้อยู่ที่ 21,000 ล้านบาท จากการขยายจำนวนตู้ให้ได้ 90,000 ตู้ทั่วประเทศ พร้อมพัฒนารูปแบบต่างๆ ที่หลากหลายเพื่อสร้างโอกาสการเติบโตของรายได้ในระยะยาว ไม่ว่าจะเป็น การบริการจำหน่ายตั๋ว บริการด้าน E-Money เป็นต้น
นอกจากนี้ บริษัทยังอยู่ระหว่างการพัฒนาแอพพลิเคชั่นและระบบกระเป๋าเงินอิเล็กทรอนิกส์ (E-Wallet) เพื่อรองรับพฤติกรรมของผู้ใช้บริการในการทำธุรกรรมต่างๆ ผ่านสมาร์ทโฟน ที่มีแนวโน้มการใช้และความต้องการเพิ่มขึ้นอย่างต่อเนื่อง
ส่วนบริการโอนเงินที่ดำเนินการไปแล้วนั้น บริษัทมีแผนในการเป็นตัวแทนให้กับธนาคารพาณิชย์อื่นๆ นอกเหนือจากธนาคารกรุงไทย เพื่อเพิ่มช่องทางการให้บริการ และอำนวยความสะดวกให้กับผู้ใช้บริการได้มากขึ้น โดยคาดว่าธุรกิจดังกล่าวจะเป็นช่องทางหนึ่งในการสร้างรายได้ให้กับบริษัทมีการเติบโตอย่างแข็งแกร่ง เช่นเดียวกับ บริการเครื่องชั่งน้ำหนักที่ติดตั้งกับตู้บุญเติม บริษัทได้ตั้งเป้าหมายติดตั้งทั่วประเทศเพิ่มให้ได้ 20,000 เครื่องในปีนี้ เพิ่มรายได้ให้กับบริษัทอีกช่องทางหนึ่ง
โดยที่กล่าวมาเป็นไปตามกลยุทธ์ 5 ช่องทางธุรกิจ (Digital- Retail Channel) ได้แก่ ธุรกิจการให้บริการเติมเงินมือถือ ธุรกิจการเติมเงินออนไลน์อื่นๆ ธุรกิจการให้บริการรับชำระค่าสินค้าและบริการ ธุรกิจพาณิชย์อิเล็กทรอนิกส์ (E-Commerce) และธุรกิจโฆษณาที่จะผลักดันให้บริษัทสามารถรักษาความเป็นผู้นำด้านช่องทางการชำระเงินที่มีเครือข่ายครอบคลุมมากที่สุดในประเทศอย่างแข็งแกร่งต่อไป
ด้านผลประกอบการไตรมาส 2/59 บริษัทมีรายได้รวม 565 ล้านบาท กำไรสุทธิ 95 ล้านบาท เพิ่มขึ้น 40.9% และ 41.8% จากไตรมาสเดียวกันปีก่อนที่มีรายได้ 401 ล้านบาท กำไรสุทธิ 67 ล้านบาท โดยการเพิ่มขึ้นของรายได้และกำไรเนื่องจากบริษัทขยายจำนวนตู้ได้ 79,608 ตู้ มีมูลค่าเติมเงินรวมผ่าน “ตู้บุญเติม”ที่ 5,332 ล้านบาท
ขณะเดียวกัน ในไตรมาสนี้บริษัทยังได้เปิดให้บริการโอนเงิน หลังได้รับแต่งตั้งให้เป็นตัวแทนของธนาคารกรุงไทย อนุมัติโดยธนาคารแห่งประเทศไทย ในการเป็นตัวแทนให้บริการโอนเงินผ่าน “ตู้บุญเติม” ซึ่งได้รับการตอบรับที่ดีจากลูกค้าในต่างจังหวัดที่ต้องการความสะดวกสบาย โดยมียอดการโอนจำนวนกว่า 1,500 รายการต่อวัน
สำหรับผลประกอบการงวด 6 เดือนบริษัทมีรายได้รวม 1,090 ล้านบาท เพิ่มขึ้น 43.2%  จากงวดเดียวกันปีก่อนที่มีรายได้ 761 ล้านบาท ส่วนกำไรสุทธิอยู่ที่ 183 ล้านบาท เพิ่มขึ้น 47.6% จากงวดเดียวกันปี 2558 แม้ตลาดตู้เติมเงินออนไลน์จะมีการแข่งขันมากขึ้นแต่ด้วยศักยภาพของ “ตู้บุญเติม” ที่พัฒนาอย่างต่อเนื่องในทุกๆด้าน ส่งผลให้มีหมายเลขผู้ใช้งานเพิ่มขึ้นอยู่ที่ 20 ล้านเลขหมาย มียอดการเติมเงินวันละ 60 ล้านบาท และยอดทำรายการ 1.7 ล้านรายการต่อวัน